**Høringsbrev**

Vår ref.: 18/1189

Arbeids- og sosialdepartementet sender med dette på høring NOU 2018: 6 Varsling – verdier og vern (kobling), Varslingsutvalgets utredning om varsling i arbeidslivet.

Varslingsutvalget har foretatt en helhetlig gjennomgang av varslingsreglene i arbeidsmiljøloven og la 15. mars 2018 frem NOU 2018: 6. Utvalget foreslår en rekke tiltak for å styrke varslervernet i norsk arbeidsliv.

Kunnskapsgrunnlaget for utvalgets vurderinger fremgår av kapitlene 2-8. Samfunnsnytten av varsling er behandlet i kapittel 3, utvalgets overordnede vurderinger er samlet i kapittel 9 og forslag til lovendringer, informasjons- og organisatoriske tiltak fremgår av kapittel 10 – 13. De mest sentrale forslagene er:

* + Opprettelse av et eget nasjonalt Varslingsombud.
	+ Opprettelse av en tvistenemnd for varslingssaker.
	+ Varslingsreglene bør forbli i arbeidsmiljøloven.
	+ En egen lov om varsling, som i første omgang skal inneholde regler om ombudet og nemnda.
	+ Klargjøring av arbeidsmiljølovens begreper "kritikkverdige forhold" og "forsvarlig fremgangsmåte".
	+ Presisering av arbeidsgivers aktivitetsplikt i varslingssaker knyttet til håndtering av varsleren og varselet.
	+ Innlemme hensynet til et godt ytringsklima i arbeidsmiljølovens formålsbestemmelse og en henvisning til Grunnloven § 100 om ytringsfrihet i arbeidsmiljølovens varslingsregler.
	+ Endring i reglene om oppreisning og objektivt ansvar ved erstatning for økonomisktap, og uttalelser om at erstatningsnivået bør heves.
	+ En nasjonal varslingsveileder skal utarbeides av Arbeidstilsynet i samarbeid med partene i arbeidslivet.

Det er i hovedsak et enstemmig utvalg som stiller seg bak forslagene i NOU 2018: 6. Utvalget er imidlertid på noen punkter delt, blant annet når det gjelder
tvisteløsningsmekanismer og behovet for å opprette en egen nemnd for saker om gjengjeldelse på grunn av varsling og behovet for en egen varslingslov, og hva og for hvem den skal gjelde.

Utvalg foreslår å opprette et særskilt Varslingsombud. Formålet er å kunne gi alle aktører ien varslingssak tilstrekkelig råd og bistand, først og fremst for å motvirke at saker utvikler seg til store og konfliktfylte prosesser. I kapittel 12 drøfter utvalget ulike alternativer for å oppnå dette formålet. Også når det gjelder forslaget om en tvistenemnd for saker om gjengjeldelse på grunn av varsling, drøfter utvalget alternative løsninger.

Utvalgets utredning NOU 2018: 6 inngår som et av tre elementer i regjeringens arbeid medforbedret varslervern. De øvrige to er endringer i arbeidsmiljøloven for å styrke varslervernet som trådte i kraft 1. juli 2017 og et løpende prosjekt i regi av Arbeidstilsynet om bedre samhandling om varsling mellom offentlige myndigheter og bedre informasjon og veiledning
om varsling og varslingsregelverket. I tilknytning til samhandlingsprosjektet er det, i fellesskap mellom Arbeidstilsynet og tretten andre offentlige myndigheter, utarbeidet en handlingsplan for videre arbeid i perioden 2018-2020. Arbeidstilsynet er også i gang med arbeidet med å utarbeide en nasjonal veileder om varsling, og det er naturlig at partene i arbeidslivet inkluderes i denne prosessen.

Høringsfristen er **3. september 2018**.

Høringer er åpne, og alle kan sende innspill. Vi ber om at høringssvar sendes inn digitalt ved å bruke skjemaet for høringssvar, under «Send inn høringssvar».

Departementet ber om at høringsinstansene vurderer om høringssaken bør sendes til underliggende etater eller virksomheter, tilknyttede virksomheter, medlemsorganisasjoner eller andre.

Med hilsen

Eli Mette Jarbo (e.f.)
fagdirektør

Hanne Margrethe Meldal
seniorrådgiver